En ny dagsorden for EU og USA om globale forandringer

1.Indledning

Forbindelserne mellem Den Europæiske Union og USA er enestående og bygger på en fælles historie, fælles værdier og fælles interesser. Det transatlantiske partnerskab er udsprunget af drømmen om fælles fred, fremskridt og velstand. Efter anden verdenskrig bidrog Marshallplanen til at genopbygge Europas samfund og økonomier. Den Nordatlantiske Traktatorganisation (NATO) sikrede den kollektive sikkerhed. Europa og USA har sammen bidraget til at forme og opbygge det multilaterale regelbaserede system for at tackle globale udfordringer. For befolkningen på begge sider af Atlanten udgør de transatlantiske forbindelser et vigtigt element i vores samfund, identitet, økonomi og privatliv.

Den dag i dag er vores fælles globale magt og indflydelse stadig uovertruffen. Vi huser næsten en milliard mennesker og er de to største blokke med udviklede demokratier. Vi tegner os for ca. en tredjedel af verdens BNP og handel og for 60 % af de udenlandske direkte investeringer. Intensiteten og åbenheden i EU's og USA's indbyrdes handel og investeringer skaber millioner af job og præger store dele af den globale økonomi. Vi har derfor muligheden for at fastsætte regler og standarder, som bruges i resten af verden. Vi er den vigtigste drivkraft bag innovation og verdens kraftcentre inden for forskning, når det gælder teknologi lige fra 5G til vacciner.

Denne kombinerede magt og indflydelse er uundværlig for at forankre det globale samarbejde i det 21. århundrede – hvad enten det drejer sig om sundhed, sikkerhed, klima, handel og teknologi eller om den multilaterale regelbaserede orden. Vores fælles engagement er vigtigt i en verden, hvor autoritære magter forsøger at undergrave demokratier, hvor aggressive aktører forsøger at destabilisere regioner og institutioner, og hvor lukkede økonomier udnytter den åbenhed, som vores samfund er afhængige af.

I takt med at behovet for samarbejde er blevet større, er der samtidig opstået behov for at vedligeholde og forny det transatlantiske partnerskab. I de seneste år har geopolitiske magtskifter, bilaterale spændinger og et tilbagefald mod unilaterale politikker sat vores forbindelser på prøve.

Med et regeringsskifte i USA, et mere assertivt Europa og behovet for at forme verden efter coronavirusset får vores generation dog aldrig en bedre mulighed for at skabe en ny transatlantisk dagsorden for globalt samarbejde, som bygger på vores fælles værdier, vores fælles interesser og vores globale indflydelse. Dette bør være den stabiliserende kraft i en ny global alliance mellem ligesindede partnere. Det er det helt rette tidspunkt, nu hvor der er et sammenfald i perspektiverne og prioriteterne på den nationale dagsorden og den internationale dagsorden mellem USA's kommende regering og Den Europæiske Union.

Når vi skal fastlægge den nye dagsorden, bør vi dog ikke søge nostalgisk efter verdensordenen, som den har set ude i de seneste årtier, eller efter tidligere generationers transatlantiske partnerskab. USA og EU har ændret sig, og det samme gælder magtdynamikken og de geopolitiske og teknologiske realiteter.

Vi må ikke forledes til at tro påstande i debatten om, at et stærkere Europa ikke kan forenes med et stærkere transatlantisk partnerskab. Et forenet, stærkt og uafhængigt EU er godt for Europa, godt for det transatlantiske partnerskab og godt for det multilaterale system – Der er ikke tale om, at det ene udelukker det andet, med tværtimod om, at det ene understøtter det andet.

Det er i denne ånd, at EU fremsætter et forslag til en ny, fremadskuende transatlantisk dagsorden for globalt samarbejde med fokus på områder, hvor der er sammenfald mellem vores interesser, hvor vi kan udnytte vores kollektive indflydelse bedst muligt, og hvor der er behov for globalt lederskab.

Ledende principper for en ny transatlantisk dagsorden ·Det transatlantiske partnerskab bør handle om at fremme globale fælles goder og derved skabe et solidt grundlag for mere effektive multilaterale tiltag og institutioner. Dette vil anspore ligesindede partnere til at deltage. ·EU og USA bør forfølge fælles interesser, og vi bør udnytte vores fælles styrke til at opnå resultater på strategisk vigtige områder. ·Vi skal altid søge løsninger, som stemmer overens med vores fælles værdier om rimelighed, åbenhed og konkurrence – også når der opstår bilaterale uenigheder.

2.En fælles indsats for en sundere verden – covid-19 og tiden derefter

Lige nu og her må et globalt samarbejde nødvendigvis handle om at sætte ind over for et virus, som fortsat har voldsomme personlige, samfundsmæssige og økonomiske konsekvenser på begge sider af Atlanten og i resten af verden. Som mennesker er det vores fælles mål at beskytte liv og levebrød og genåbne vores økonomier og samfund hurtigst muligt.

Det kræver lederskab at overvinde denne pandemi, og EU har lige fra starten været drivkraften bag den globale indsats. Den Europæiske Union har sammen med Verdenssundhedsorganisationen og civilsamfundet fået 40 lande til at gå sammen om at tilvejebringe 16 mia. EUR til udviklingen og en rimelig fordeling af test, behandlinger og vacciner ved hjælp af initiativet Access to COVID-19 Tools Accelerator (ACT-Accelerator).

EU opfordrer USA til slutte sig til den globale indsats og den del, der vedrører vacciner, den såkaldte COVAX-facilitet. Målet er at sørge for, at sikre vacciner fordeles retfærdigt mellem de over 180 deltagende lande – uanset hvor landene ligger, og hvad de har råd til. Målet er at have 2 mia. doser klar ved årets udgang med lige adgang for lav- og mellemindkomstlande. USA's deltagelse i og finansielle bidrag til COVAX ville sende et stærkt signal, bidrage til at dække finansieringsbehovet og forbedre den fælles chance for succes.

Der er enighed om, at vaccinationer redder liv, og EU og USA bør derfor også gå sammen om at etablere et solidt, fair og omfattende logistiknetværk, der kan sikre distribution af vaccinen og lægemiddelforsyninger over hele verden. EU opfordrer også USA til at deltage i handels- og sundhedsinitiativet under Verdenshandelsorganisationen (WTO) for straks at lette handelen med essentielle lægemidler og sundhedsplejeprodukter.

På længere sigt bør EU og USA i fællesskab lære af erfaringerne fra denne pandemi og arbejde tættere sammen om forebyggelse, beredskab og indsats. Et sådant samarbejde kunne omfatte bedre udveksling af data og viden, systemer til tidlig varsling og opbygning af lagre af vigtigt medicinsk udstyr. Vores respektive agenturer for lægemidler, sygdomsforebyggelse og -bekæmpelse og biomedicinsk forskning bør koordinere deres indsats med henblik på at sikre en konsekvent transatlantisk position og informationsudveksling.

Det er i denne ånd, at EU foreslår at arbejde sammen om udarbejdelsen af en overordnet plan for pandemiberedskab og -indsats. Dette kunne indebære en nøje afstemning af beredskabsplaner og kriseprotokoller samt aktiver beregnet specifikt til at tackle fremtidige kriser. EU er også rede til at samarbejde med USA om at styrke Verdenssundhedsorganisationen samt om at udarbejde og fremlægge et fælles reformforslag til, hvordan organisationen kan blive mere uafhængig, gennemsigtig, ansvarlig og effektiv.